Dr. M.J. du Plessis Gereformeerde Kerk Bellville Datum: Kamppreek 19 Junie 2005 (oggend)
Sing vooraf: Psalm 66:7; Psalm 104:20; Skrifberyming 14:1, 2.
Ons begin hierdie ontmoeting met God deur openlik teenoor mekaar en teenoor God te verklaar:
Lofpsalm 31:1, 15.
Na die wet bely ons voor God ons sondeskuld en bid om vergewing van ons sondes met Ps. 38:1.
Skrifberyming 13:3, 4, 5, 7 (Wysie Psalm 104)
Smeking vir die nood van die gemeente en voorbidding vir die kerk, owerhede en sondige wêreld, asook die beroep op die beloftes van God
Verligting van die Gees ter wille van die Woorddiens:
Skriflesing: Deuteronomium 18
Teks: Deuteronomium 18:15
'n Profeet uit jou midde, uit jou broers, soos ek is, sal die HERE jou God vir jou verwek; na Hom moet julle luister - (Deuteronomium 18:15 AFR53)
Met die koms van die Here Jesus Christus na ons wêreld toe, het die genade van God vol en ryk oor ons oopgegaan. Hy het toe ook deur sy Gees permanent ingetrek in sy kerk, sodat sy gelowiges deur sy Gees gelei en beskerm word.
Kom ons gee in hierdie preek aandag aan die volgende:
1. Die belofte van die koms van die Heilige Gees.
2. Die Heilige Gees en die Kerk.
Iets drasties het verander van die tyd van die vroeë gelowiges af na ons toe. Dit raak veral die inwerking van God die Heilige Gees in die mense.
Ons lees in Numeri 11:29 dat Moses uitroep: "Ag, as die hele volk van die HERE maar profete was, dat die Here sy Gees oor hulle mag gee!"
'n Klompie eeue later lees ons dat die apostel Petrus op die dag van die uitstorting van die Heilige Gees opgestaan het, en verklaar het wat daar gebeur het:
God het belowe dat sy Gees op alle vlees uitgestort sal word, en dat ons seuns en dogters sal profeteer en dat sommiges gesigte sal sien (Handelinge 2:17).
Petrus het in sy preek ook nog presies die volgende woorde gesê:
En ook op my diensknegte en diensmaagde sal Ek in dié dae van my Gees uitstort, en hulle sal profeteer. (Handelinge 2:18 AFR53)
Verder in sy preek (Handelinge 3:22; 7:34) het hy Moses se woorde - soos in ons teksvers - aangehaal en daarna verwys dat daardie woorde vervul is in die koms van Jesus Christus.
Watter aspek van die werk van die Heilige Gees was anders in die eerste verbond as wat dit nou in ons is in die verbond wat ons in Jesus Christus het?
In die tyd van die eerste verbond was die Gees van profesie nog nie blywend in die profete nie.
Daar was skeiding of afstand tussen die Heilige Gees en die profete, want die Heilige Gees het op die profete geval en dan het hulle geprofeteer of gesigte gesien, en dan was die Gees weer weg tot daar 'n volgende verskyning of openbaring was.
Die profeet was ook op 'n manier afgesonder van die volk, want hy het eenkant of buite die volk gestaan.
Die oomblik wanneer die Heilige Gees die profeet laat profeteer het, was hy iemand wat buite die volk gestaan het en wat namens God gepraat het oor alles wat met hulle gaan gebeur.
Die profesie self was ook nog onvolkome of gedeeltelik.
Daarom laat die Here hier profeties weet dat die ware Profeet wat die volle waarheid sal ken, aan die kom is. Na Hom moet daar geluister word.
Die Profeet sal uitgeken kan word, want daar sal iets aan hom wees wat anders sal wees as wat dit is met die ander profete.
Dit sal 'n profeet wees op Wie die Gees van die Here sal rus.
Die Heilige Gees sal dus blywend met Hom wees.
Daar is meer plekke waar die Here presies dit voorspel. Dink byvoorbeeld aan Jesaja 11:2 waar daar die volgende van die komende Messias geprofeteer word:
…en op Hom sal die Gees van die HERE rus, die Gees van wysheid en verstand, die Gees van raad en sterkte, die Gees van kennis en van die vrees van die HERE. (Jesaja 11:2 AFR53)
Daar is ook nog die gedeelte in Jesaja 61:1 wat later deur die Here Jesus self aangehaal word wanneer Hy sê dat hierdie profesie juis in Hom vervul is:
Die Gees van die Here HERE is op My, omdat die HERE My gesalf het om 'n blye boodskap te bring aan die ootmoediges; Hy het My gestuur om te verbind die gebrokenes van hart, om vir die gevangenes 'n vrylating uit te roep en vir die geboeides opening van die gevangenis; (Jesaja 61:1 AFR53)
Al hierdie gedeeltes het aangesluit by die profesie van Moses dat daar 'n Profeet sal kom op Wie die Gees van die Here sal wees - Jesus Christus wat toe na ons toe gekom het.
Dit het ook aangesluit by Moses se wens dat die hele volk profete van die Here mag wees, want een van die seëninge wat ons oorgekom het deur die koms van die Here Jesus, is dat die Heilige Gees op die kerk - dit is op ons - uitgestort is.
Die uitstorting van die Heilige Gees op die kerk beteken dat die Here in sy gelowiges inwoon.
Hiervan is daar baie getuienis in die Bybel. Daar word duidelik voorspel van die toekomstige inwoning van God se Gees in alle kinders van die Here.
Luister net na een so 'n voorspelling (Jesaja 44:3):
Ek sal My Gees op jou kroos giet en my seëninge op jou nakomelinge. (Vgl ook: Jesaja 32: 15; Jesaja 59: 21; Joël 2: 28; Esegiël 11:19; Esegiël 36:27; Esegiël 39:29.)
Hoe is hierdie profesië almal vervul? Hulle is vervul in die geboorte en versoening deur Jesus Christus.
In die Nuwe Testament verskyn die hoogste, die enige en ware Profeet. Hy is die voltooïng van die openbaring van God.
Dit staan presies so geskryf in Kolossense 2:9:
Want in Hom woon al die volheid van die Godheid liggaamlik; (Kolossense 2:9 AFR53) (Vgl. ook Johannes 1:1, 18; Johannes 14:9; Johannes 17:6.)
Jesus het geen openbaring van bo of van buite af ontvang nie, want Hy is self die Bron van die profesie.
Die Heilige Gees kom nie oor Hom soos oor die profete nie.
By sy doop het die Heilige Gees openlik op Hom neergedaal en op Hom gebly.
Daarmee het die Here dit aan almal geopenbaar dat Jesus wesenseen is met die Heilige Gees (Johannes 3:34).
Dit was waarvan Moses geprofeteer het. Die Gees van God is op hierdie Profeet.
Jesus is deur die Heilige Gees ontvang.
Hy tree op deur die Heilige Gees en Hy leef en sterf deur die Heilige Gees (Vgl. Matteus 3:16; Matteus 12:28; Lukas 1:17; Lukas 2:27; Lukas 4:1, 14, 18; Romeine 1:4; Hebreërs 9:14).
Jesus het die manier waarop die Heilige Gees met die gelowiges omgaan verander.
Die Heilige Gees het van die koms van Jesus af 'n baie besondere rol begin speel.
Hy het nie meer soos in die tyd van die Ou Testament net vir oomblikke oor gelowiges geval nie.
Hierdie Heilige Gees het Jesus aan sy dissipels gegee - nie net as Gees van wedergeboorte en heiligmaking nie, maar ook as Gees van openbaring en verligting.
Daar is mos die treffende gedeelte in die Markusevangelie (13:11) waar die Here gesê het dat ons ons in tye van vervolging nie moet bekommer wat ons sal sê nie.
In daardie uur sal dit vir ons gegee word, "want dit is nie julle wat spreek nie, maar die Heilige Gees." (Ook Lukas 12:12).
U moet nou nie dink dat die Heilige Gees net by ons bly en ons beskerm wanneer iemand ons wil doodmaak nie.
Die Here het gesê dat Hy die Heilige Gees as Trooster gee wat tot in ewigheid by ons sal bly.
Die Here het toe die volgende bygevoeg:
…die Gees van die waarheid wat die wêreld nie kan ontvang nie, omdat dit Hom nie sien en Hom nie ken nie; maar julle ken Hom, omdat Hy by julle bly en in julle sal wees. (Johannes 14:17 AFR53)
Maar as die Trooster gekom het wat Ek vir julle van die Vader sal stuur, die Gees van die waarheid wat van die Vader uitgaan, sal Hy van My getuig. (Johannes 15:26 AFR53)
Maar wanneer Hy gekom het, die Gees van die waarheid, sal Hy julle in die hele waarheid lei; want Hy sal nie uit Homself spreek nie, maar alles wat Hy hoor, sal Hy spreek en die toekomstige dinge aan julle verkondig. (Johannes 16:13 AFR53)
Van die uitstorting van die Heilige Gees af lewe ons almal met die helder leiding van God die Heilige Gees by ons.
Ons het die salwing van die Heilige Gees en ons weet alles (1 Johannes 2:20). Toe is Moses se profesie vervul.
Ons moet altyd gereed wees om te onderskei wat vir die Here saak maak,
sodat ons weer gehoorsaam kan wees aan die Heilige Gees Wie as gevolg van die verlossing deur die Here Jesus aan ons gestuur is.
Kom ons onthou die gawes wat ons as gevolg van die Here Jesus se dood en opstanding ontvang het - en dan by name die gawe van die inwoning van God die Heilige Gees.
Ons kan met groot onderskeiding lewe, want ons is mense wat deur die Here se koms aarde toe baie anders gemaak is as die ander mense.
Ons het die gawe van die Heilige Gees gekry - die eie inwoning van God Drie-Enig.
Dit beteken dat ons net gelowig moet luister en dink, dan sal ons in elke situasie waarin ons beland, weet wat die Here van ons verwag.
Dan sal ons ook die krag hê om te kan doen wat Hy van ons vra en sal ons met ons hele lewe verkondigers wees van die lof en die heerlikheid van ons God en Here.
Slotpsalm Psalm 32:1.
Die HERE sal jou seën en jou behoed;
Die HERE sal sy aangesig oor jou laat skyn en jou genadig wees;
Die HERE sal sy aangesig oor jou verhef en aan jou vrede gee.
Datum: Kamppreek 19 Junie 2005 (oggend)